**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 454**

Nedjelja 8. rujna 2024.

**23. NEDJELJA KROZ GODINU “B”**

**Evanđelje: Mk 7, 31-37**

U ono vrijeme: Vrati se Isus iz krajeva tirskih pa preko Sidona dođe Galilejskom moru, u krajeve dekapolske. Donesu mu nekoga gluhog mucavca pa ga zamole da stavi na nj ruku. On ga uzme nasamo od mnoštva, utisne svoje prste u njegove uši, zatim pljune i dotakne se njegova jezika. Upravi pogled u nebo, uzdahne i kaže mu: »Effata!« – to će reći: »Otvori se!« I odmah mu se otvoriše uši i razdriješi spona jezika te stade govoriti razgovijetno. A Isus im zabrani da nikome ne kazuju. No, što im je on više branio, oni su to više razglašavalii preko svake mjere zadivljeni govorili: »Dobro je sve učinio! Gluhima daje čuti, nijemima govoriti!«

**Komentar župnika:**

Iscjeljujući gluhonijemog čovjeka Krist čini jedno od čuda kojima ostvaruje Izaijino proročanstvo što će se događati u mesijanska vremena. Čuda su dakle znakovi otkupljenja i spasenja, zdravog i novog života kojega će donijeti Mesija.

Osim ovoga značenja razmatrajući ovo evanđelje možemo promišljati i o svemu onome što se stvarno događalo sa glihim mucavcem, koje je sve probleme imao u životu, kako su se prema njemu ponašali u obitelji i društvu, a i njegovu radost kod ozdravljenja i kada je mogao čuti i govoriti razgovjetno. Probajmo se i uživjeti u trenutak kad postane svjestan da je patnji kraj i da je započelo ispunjenje njegovih čežnji i nadanja!

No, ozdravljenje gluhonijemog ima i simboličko značenje. Izrael, izabrani narod postao je gluh na riječi koje su mu dolazile od Boga. Narod, sa svojim starješnama, jednostavno se oglušio i na Zakon i na Proroke, a onda i na riječi tako dugo očekivanog Mesije. U isto vrijeme i njihova usta kao da su nijema u slavljenu Boga i u liturgiji, jer riječi ne dolaze iz srca, nego se pretvaraju u “blebetanje!” Zato se Isus obraća poganima i onima koji ga žele čuti i koji žele riječ Božju vršiti.

To je i nama opomena na početku školske godine da ne budemo gluhi na riječi koje ćemo čuti od Isusa na Misi ili vjeronauku, da ne budemo gluhi na riječi roditelja, profesora, kolega, djece, starih... Da nam duhovne uši ne budu zatovrene “slušalicama” i srce tvrdo i odbojno za kapljice Božje ljubavi i milosrđa. Isto tako da naš jezik ne bude isprazan, nego pun molitve i zahvale što uopće možemo govoriti. Neka nam BD Marija, koju danas nazivamo i “Mala Gospa” isprosi puno poniznosti i iskrenosti, marljivosti i ustrajnosti i svaki uspjeh u vršenju onoga što Bog Otac želi.

|  |
| --- |
| MANJE JE VIŠE (LAIČKA KOLUMNICA [407]) |

**Efatta – otvori se!**

“Effata”, odnosno, “Otvori se!” moćne su i dobro nam poznate riječi. Kao što je slučaj i u današnjem evanđelju, uglavnom ih povezujemo s ozdravljenjima. I neupitno je da su Isusove riječi toliko moćne da mogu izliječiti sve duhovne i fizičke boli. Međutim, vjerujem kako nam mogu značiti i puno više. *Otvori se* ne mora nužno značiti isključivo *izliječi se*. Rekla bih da može značiti i *daj se*. Otvoriti sebe i svoje srce, imati iskren odnos s Isusom, reći mu što nas muči, jednostavno predati mu cijelog sebe. Iako Isus sve naše probleme dobro zna, ne možemo na Njega gledati kao čarobnjaka koji ih svojim čarobnim riječima liječi. On nas sluša, grli, tješi, ali ništa od toga ne možemo osjetiti ako mu se najprije ne otvorimo. I koliko ćemo se sami bolje osjećati kad istinski osjetimo tu toplinu i ispunjenost koja počiva na otvorenom i iskrenom odnosu. Primati blagoslove, ali zatvorenog srca zaista ne zvuči kao dobra kombinacija. Stoga možda kada naučimo dati sebe, naučimo i više cijeniti ono što nam i sam Gospodin daje.

Petra Kuk

|  |
| --- |
| O B A V I J E S T I |

|  |  |
| --- | --- |
| Ponedjeljak, 9. | Spomendan: Sv. Petar Claver, DI |
| Četvrtak, 12. | Svagdan ili: Presveto Ime Marijino |
| Petak, 13. | Spomendan: Sv. Ivan Zlatousti, biskup i crk. naučitelj |
| Subota, 14. | BLAGDAN: UZVIŠENJE SVETOG KRIŽA |
| **NEDJELJA, 15. 9.** | **24. NEDJELJA KROZ GODINU “B”** |

Sutra, **započinje nastava u osnovnim i srednjim školama**, pa želimo uspjeh i blagoslov đacima, profesorima i roditeljima.

Također započinje i **vjeronaučna godina**, a **upis za Prvopričesnike**, predškolce i ostale do 5. razreda je svaki dan od 17-18 sati kod s. Marijele.

**Uvjeti za Prvopričesnike su**: Krštenje, Redovita župna kateheza - župni vjeronauk, sv. Misa nedjeljom u 9.30 i pohađanje školskog vjeronauka.

**Upis za 6. i 7. razred** je u petak u 16.00, kod p. Petričevića.

**Upis krizmanika,** također kod p. Petričevića, bit će od sljedećeg tjedna u vrijeme vjeronauka: utorak i srijeda u 16.00, a četvrtak u 10.30 i 16.00 sati.

**ZAZIV DUHA SVETOGA za osnovnu školu bit će u nedjelju, 22. rujna pod sv. Misom u 9.30.**, a u **12.15 za srednju školu** u organizaciji 7. gimnazije. Poseban termin zaziva Duha Svetoga **za Tehničku školu iz Palmotićeve** je sutra**, u ponedjeljak, u 13.00** sati.

Sljedeću nedjelju, 15. rujna svoj Zlatni jubilej, **50 godina svećeništva - Zlatnu misu - slavit će p. Ivan Štanfel**, pod sv. Misom u 11.00 sati.

A također **Zlatnu misu isti dan slavit će i p. Ivan Tambolaš**, naš novi pastoralni pomoćnik, u 18.30 sati na Jordanovcu u crkvi Bezgrešnog Srca Marijina, gdje je bio dugogodišnji župnik.

Poslužite se i novim Glasom Koncila i novim Glasnikom Srca Isusova i Marijina, te našim Župnim listićem!

|  |  |  |  |
| --- | --- | --- | --- |
| **SV. MISE** | | | |
| 23. NEDJELJA KROZ GOD. "B", 8.9.2024. | | RADNI TJEDAN 9.-14.9. | |
| 8:00 | P. ŠTAMBUK | 7:00 | P. PETRIČEVIĆ |
| 9:30 | P. VLAH | 8:00 | P. VLAH |
| 11:00 | P. KOČIŠ | 9:00 | P. ŠTANFEL |
| 12:15 | PETRIČEVIĆ | 12:00 | P. NAGY |
| 17:00 | P. BILIĆ | 19:00 | P. SKELIN |
| 19:00 | DON J. BANIĆ |  |  |

|  |  |
| --- | --- |
| **ISPOVIJEDANJE** | |
| 23. NEDJELJA KROZ GOD. "B", 8.9.2024. | RADNI TJEDAN 9.-14.9. |
| 7-30 - 13.00 | 6.30 - 9.30 |
| 16.30 - 20.00 | 11.00 - 12.30 |
|  | 18.30 - 20.00 |

**PRIVREMENI I ORIJENTACIJSKI RASPORED VJERONAUKA U ŽUPI 2024./2025.**

|  |  |  |  |
| --- | --- | --- | --- |
| DOB | DAN | VRIJEME | POUČAVA |
| **Predškolci** | Ponedjeljak | **17.00** | S. Marijela |
| **1. i 2.** razred | Srijeda | **17.00** | S. Marijela |
| **3.** razred **(prvopričesnici)** | Četvrtak | **17.00** | S. Marijela |
| **3.** razred **(prvopričesnici)** | Petak | **16.00** | S. Marijela |
| **4.** razred | Petak | **17.00** | S. Marijela |
| **5.** razred | Utorak | **17.00** | S. Marijela |
| **6. i 7**. razred | Petak | **16.00** | 1. Petričević |
| **8.** razred **(krizmanici)** | Utorak  Srijeda  Četvrtak | **16.00**  **16.00**  **10.30 i 16.00** | P. Petričević |
| **Srednjoškolci** |  | ***PO DOGOVORU*** | P. Skelin i SKAC |
| **Vjeronauk za odrasle** |  | **Prijave do 1.10.** | P. Štambuk |

*Napomena: ovo je privremeni raspored koji će tijekom rujna dobiti konačan oblik!*

Izdaje župa Presvetog Srca Isusova, Palmotićeva 31, Zagreb, tel. 01/210 4451

zupalma@email.t-com.hr, godina X, <http://www.zupa-presvetog-srca-isusova.hr/>